OB gaan Ramaphosa ook nou ondersoek oor klankgreepDie Openbare Beskermer, adv. Busisiwe Mkhwebane. (Foto: Twitter) Die Openbare Beskermer (OB) het bevestig dat ŉ amptelike klag van ŉ parlementslid ontvang is oor pres. Cyril Ramaphosa se beweerde skending van die etiekkode vir lede van die uitvoerende gesag. ŉ Klankgreep het uitgelek waarin Ramaphosa glo erken dat hy bewus was daarvan dat die ANC openbare geld vir partydoeleindes gebruik het. Die parlement se staande komitee oor openbare rekeninge (Skoor) het Dinsdag ŉ voorlegging van ANC-LP Mervyn Dirks ontvang oor die bewerings wat verband hou met die misbruik van openbare geld waarby Ramaphosa betrek word. Skoor het toe Donderdag ŉ brief met ŉ stel vrae in fyn besonderhede aan Ramaphosa gestuur waarin hy gevra word om skriftelik te reageer op die bewerings van die misbruik van openbare geld vir politieke partydoeleindes. Volgens die komitee se besluit het Ramaphosa tien werkdae om op die brief te reageer. Ná oorweging van die president se skriftelike reaksie sal die komitee oorweeg of dit nodig is om die president te versoek om bykomende rekords te verskaf of om voor die komitee te verskyn om enige verdere vrae oor die aangeleentheid te beantwoord. Adv. Busisiwe Mkhwebane, die OB, het gesê haar kantoor is sedert Skoor se sitting Dinsdag oorval met navrae oor die klagte teen Ramaphosa. Sy het gesê die OB moet kragtens die Wet op Etiek vir Lede van die Uitvoerende Gesag enige beweerde skending van die etiekkode ondersoek by ontvangs van ŉ klagte deur die president, ŉ lid van die Nasionale Vergadering of ŉ permanente afgevaardigde van die Nasionale Raad van Provinsies indien die klagte teen ŉ kabinetslid of ŉ adjunkminister is. Die wet maak verder voorsiening dat so ŉ ondersoek binne 30 dae afgehandel moet word. Pres. Cyril Ramaphosa (Foto: Elmond Jiyane/GCIS) In die klankgreep kan daar glo gehoor word hoe Ramaphosa sê dat geld van die Staatsveiligheidsagentskap gebruik is om interne ANC-veldtogtye te finansier. Skoor het gesê ŉ geskrewe voorlegging deur pres. Ramaphosa sal die komitee in staat stel om korrek vir die verhore te beplan en dat die komitee met die ontvangs van daardie inligting ŉ besluit sal neem oor die proses van verhore oor dié aangeleentheid. Skoor sal ook skriftelike antwoorde van ander belanghebbendes vereis wat by dié aangeleentheid betrokke is, wat die Staatsveiligheidsagentskap insluit. Die komitee het ook besluit om die gesamentlike staande komitee oor intelligensie in kennis te stel dat dit ŉ saak hanteer wat ŉ direkte en wesenlike betrekking het op die Staatsveiligheidsagentskap. Die komitee sal ook van die ouditeur-generaal vereis om skriftelike antwoorde oor die aangeleenthede te verskaf, volgens die aanbeveling van ŉ regsmening.